দুর্দান্ত ফর্মে লুইস সুয়ারেজ। ধারাবাবহিকভাবে গোল করে যাচ্ছেন এই মরসুমে। রবিবার লা লিগায় লেভান্তের বিরুদ্ধেও লিওনেল মেসির পাস থেকে দলের দ্বিতীয় গোল তাঁর। চলতি মরসুমে তাঁর গোলসংখ্যা হয়ে গেল ৩৬! এই মরসুমে সমস্ত টুর্নামেন্ট মিলিয়ে বার্সেলোনার সর্বোচ্চ গোলদাতা তিনি। যার মধ্যে লা লিগায় তাঁর গোলসংখ্যা কুড়িটি। ম্যাচের পরে টুইটারে লিখেছেন সুয়ারেজ, ‘কঠিন ম্যাচ, তবু তিনটি মূল্যবান পয়েন্ট এল’। আন্দ্রে ইনিয়েস্তার কথাতেও একই সুর। টুইটারে লিখেছেন, ‘গুরুত্বপূর্ণ জয়। শক্তিশালী দলের বিরুদ্ধে তিন পয়েন্ট পেলাম’। 
রবিবার লুইস এনরিকের ঝুলিতেও এল মূল্যবান প্রাপ্তি। বার্সার ম্যানেজার হিসাবে শততম ম্যাচে দু’গোলে জিতল বার্সেলোনা। প্রথম গোলটি আত্মঘাতী। করেছেন দাভিদ নাভারো। একইদিনে ম্যানেজার এনরিকে ছুঁয়ে ফেললেন পেপ গুয়ার্দিওলার বার্সাকে। সাত বছর আগে গুয়ার্দিওলার কোচিংয়ে মেসিরা লা লিগায় টানা ২৮ ম্যাচ অপরাজিত ছিলেন। রবিবার সেই রেকর্ড ধরে ফেললেন তাঁরা। লিগ টেবিলে বার্সেলোনার এখন ২২ ম্যাচ খেলে ৫৪ পয়েন্ট। সমসংখ্যক ম্যাচ খেলে রিয়াল মাদ্রিদের পয়ন্ট ৪৭। দু’নম্বরে অ্যাথলেটিকো দে মাদ্রিদ।